Arbejdet med at anlægge en letbane gennem ni storkøbenhavnske kommuner er reelt sat på pause og sættes dag for dag tilbage, fordi det borgerlige flertal har fået kolde fødder. Ifølge tidsplanen skulle den nødvendige anlægslov have været vedtaget 1. april på Christiansborg. Men behandlingen i folketingssalen er blevet forsinket af højrefløjens pludselige tvivl om økonomien, organisationen – og fornuften i overhovedet at anlægge en letbane.

Forsinkelsen har allerede forårsaget en ekstrabevilling til drift og forberedelse af udbud på 25 millioner kroner. Frem mod grundlovsdag, som er deadline for vedtagelse af anlægsloven, vil forsinkelsen i runde tal således koste næsten en halv million kroner om dagen. I alt er der blevet brugt 400 millioner skattekroner til at forberede det storstilede transportprojekt, som nu er i fare for at blive droppet. I dag mødes forligskredsen – alle partier undtagen Enhedslisten og Alternativet – for at drøfte projektets videre skæbne.

Anlægsloven er forudsætningen for projektets næste bevillinger, og en lang række medarbejdere ved projektet og den tilhørende byudvikling på Vestegnen står til at miste deres arbejdsopgaver, hvis ikke Folketinget vedtager anlægsloven inden sommerferien.